
A szexuális erőszak elkövetőinek és áldozatainak megítélése a nemierőszak-mítoszok és a szépségsztereotípiák tükrében

Jelen kutatásunk azt hivatott vizsgálni, hogy miként befolyásolják az evolúciós alapok, a nemierőszak-mítoszok elfogadása, valamint a szépségsztereotípiák a szexuális erőszakról való vélekedést. Vizsgálatunkat online kérdőív formájában végeztük, amelyben 98 személy vett részt. A kísérleti személyeknek a Nemierőszak-mítoszok Elfogadása kérdőívet kellett kitölteniük, majd vonzó, valamint nem vonzó elkövetők és áldozatok tablóit értékelni különböző kérdésekre válaszolva. Az eredmények arra utalnak, hogy aki a Nemierőszak-mítoszok Elfogadása Skálán magasabb pontszámot ért el, enyhébb büntetésben részesítené az elkövetőt, valamint nagyobb mértékben hibáztatná az áldozatot. Továbbá beigazolódott az az elképzelés, hogy a külső megjelenés hatással van mind az áldozatok, mind az elkövetők megítélésére.



